Susan Coetzer (*25 Augustus 19**, Kaapstad - ) is ’n Afrikaanse akteur, vryskutjoernalis, kunstenaar en skrywer. Sy was getroud met die akteurs Frank Opperman en Philip Moolman.
Vier Vita-toekennings & 'n Artes-toekenning
Susan Coetzer is op 25 Augustus in Kaapstad gebore. Sy word groot in die omliggende streke, van die Swartland tot die Kaapse Weskus tot by Mosselbaai en Port Elizabeth. In haar standerd ses jaar skei haar ouers en verhuis sy saam met haar ma na Kaapstad, waar haar ma spoedig weer trou. In standerd agt kom sy tot bekering. Na skool volg sy ’n dramakursus en is as aktrise betrokke by verskeie belangrike teater- en televisieproduksies, waarvoor sy verskeie Vita en Artes-toekennings ontvang. Sy speel onder andere in die opvoerings van Diepe grond van Reza de Wet, Panorama van Pieter-Dirk Uys, Sakeman van Venesië van Shakespeare (waarvoor sy in 1991 benoem word vir die Esther Roos-toekenning vir beste aktrise in ’n ondersteunende rol in Afrikaans) en die verhoogverwerking van Marita van der Vyver se Griet skryf ’n sprokie. Op televisie vertolk sy hoofrolle in onder andere Meester en Daisy de Melker, terwyl sy ook in rolprente soos City of blood, Kin en Jobman speel.
Sy is reeds twee kere getroud en geskei wanneer sy met die akteur Frank Opperman trou. Hulle het ’n seun, Frankie. Na haar egskeiding met Opperman wil sy nie hê dat haar kind onder die ontwrigtende lewe van ’n aktrise, wat gereeld van die huis af weg is, moet ly nie. Sy aanvaar derhalwe ’n pos as joernalis by Rooi Rose, wat sy vir drie jaar lank beklee. In 1999 trou sy met die sanger en akteur Philip Moolman. Die egpaar bedryf ’n restaurant, Die blou hond, in Linden in Johannesburg. In hierdie tyd is sy ook vryskutjoernalis vir tydskrifte soos Rooi Rose, Finesse en Maksiman. Sy neem ook kunslesse en word ’n skilder wat haar eerste uitstalling in November 2004 in Johannesburg hou en in 2005 saam met Frans Claerhout by Alice Art ’n uitstalling deel. Die sukses wat sy behaal lei in 2005 tot die opening van haar eie kunsgalery, die Moody Kunsgalery. In April 2007 trek sy na ’n huis in Parys op die oewer van die Vaalrivier, waar sy bly wanneer sy nie in die stad is om die restaurant te bedryf nie. Op vryskutbasis tree sy steeds as aktrise op, onder andere in die televisiesepe 7de Laan en Noah’s Ark.
Sy en Philip Moolman is in Augustus 2012 geskei.
In 2018 speel sy die rol van Mercia (Louis se ma) in die gewilde kykNET sepie, Binnelanders.
Oros vir die siel is haar eerste roman. Dit is ’n Christelike roman met die sentrale tema dat die Here ’n lewe van voorspoed en nie teenspoed vir ons wil hê nie. Die hoofkarakter kry dus genesing en herstel van haar lewensprobleme.
Susan word as aktrise bekroon met vier Vita-toekennings (vir rolle soos in Diepe grond en Griet skryf ’n sprokie) en verder ook ’n Artes-toekenning vir haar rol in die televisiedrama Meester.
↑ Van Heerden, Suné Maroela Media: http://maroelamedia.co.za/nuus/phillip-moolman-en-susan-coetzer-van-tafel-en-bed-geskei/
↑ 3,0 3,1 Huisgenoot: http://huisgenoot.com/bekendes/glanspaar-se-lewe-toe-nie-so-blink-nie/
↑ Opperman, A.J. “Philip, Susan leef nou ‘volkleur’-lewe ná egskeiding” “Rapport” 9 September 2012
↑ Opperman, A.J. “Coetzer sê haar huwelik is nou in God se hande” “Rapport” 16 September 2012
Ontsluit van "https://af.wikipedia.org/w/index.php?title=Susan_Coetzer&oldid=1855604"
Last edited on 11 November 2018, at 09:58